Proposta għal DEĊIŻJONI TAL-KUNSILL dwar il-pożizzjoni li għandha tittieħed mill-Unjoni Ewropea fil-Grupp ta’ Studju Internazzjonali dwar il-Ġuta fir-rigward tan-negozjar ta’ termini ta' referenza ġodda għal wara l-2014 /* COM/2012/0575 final - 2012/0277 (NLE) */





MEMORANDUM TA’ SPJEGAZZJONI 1. IL-KUNTEST TAL-PROPOSTA Il-Grupp ta’ Studju Internazzjonali dwar il-Ġuta (l-International Jute Study Group, IJSG) ġie stabbilit taħt l-awspiċi tal-Konferenza tan-Nazzjonijiet Uniti dwar il-Kummerċ u l-Iżvilupp (l-UNCTAD) u daħal fis-seħħ fl-2002. Il-ftehim li jistabbilixxi lill-IJSG ġie aċċettat mill-Komunità Ewropea fil-15 ta’ April 2002 permezz tad-Deċiżjoni tal-Kunsill 2002/312/KE[1]. L-IJSG huwa entità intergovernattiva li ġiet stabbilita biex isservi ta’ bord internazzjonali għall-prodotti bażiċi fejn jidħlu l-ġuta, il-kenaf u l-fibri relatati magħhom. Il-mandat tiegħu huwa li jippromwovi l-iżvilupp sostenibbli tas-settur globali tal-ġuta, b’sehem kbir għas-settur privat u b’enfasi ewlieni fuq l-iżvilupp ta’ użi ġodda, il-kummerċjalizzazzjoni u t-tnaqqis tal-faqar. Minħabba li t-termini ta’ referenza tal-ftehim li hu fis-seħħ bħalissa jiskadu f'April 2014, il-kwistjoni tat-tiġdid tal-ftehim, permezz ta’ negozjati ta' termini ta’ referenza ġodda għall-IJSG, ġiet diskussa fil-laqgħat tal-kunsill tal-IJSG fl-2011 u fl-2012. Il-kwistjoni se terġa’ tiġi indirizzata fil-laqgħa li jmiss tal-kunsill tal-IJSG, li se ssir f'Novembru 2012, u f’dik l-okkażjoni għandha tittieħed deċiżjoni formali biex jinfetħu n-negozjati taħt il-patroċinju tal-UNCTAD. Il-Kummissjoni hija tal-fehma li, fil-forma li għandu bħalissa u f’dik li x’aktarx ikollu fil-futur, l-IJSG m’għandu l-ebda valur miżjud sinifikanti x’joffri lill-UE. F'termini kummerċjali, l-importazzjonijiet tal-UE ta’ prodotti tal-ġuta u tal-kenaf jammontaw għal bejn wieħed u ieħor EUR 80 miljun fis-sena. Barra minn hekk, l-IJSG ma jipprovdix analiżi tas-suq jew statistika kummerċjali minħabba li l-organizzazzjoni tiddependi għal kollox fuq id-dejta pprovduta mill-grupp intergovernattiv tal-FAO dwar il-Ġuta (FAO Intergovernmental Group on Jute, IGG/JU). Minkejja li s-settur privat huwa rrappreżentat fl-IJSG minn xi 150 kumpanija, 3 biss minnhom ġejjin mill-UE. Mil-lenti tal-linja politika dwar l-iżvilupp, l-IJSG għandha mandat biex tnaqqas il-faqar u, bħala tali, dan huwa konformi mal-għanijiet tal-UE favur l-iżvilupp. Madankollu, evalwazzjoni indipendenti li saret fl-2010 wriet li l-15-il proġett ta’ żvilupp li nbdew mill-IJSG matul l-aħħar 10 snin kellhom impatt limitat fuq it-tnaqqis tal-faqar. F'dan il-kuntest, il-Kummissjoni hija tal-fehma li l-UE tista’ taħdem aħjar favur it-tnaqqis tal-faqar permezz tal-programmi bilaterali tagħha (i.e. fil-Bangladexx u fl-Indja, fejn isseħħ 96% tal-produzzjoni tal-ġuta) milli billi tappoġġa l-ħidma tal-IJSG. Il-problema prinċipali tal-IJSG hija l-fatt li ma tantx għandha rappreżentanza. Fil-fatt, wara l-irtirar tal-Isvizzera fl-2010, l-uniċi membri li fadallu l-IJSG huma l-Indja, il-Bangladexx, kif ukoll l-UE u s-27 Stat Membru tagħha. Wara l-elezzjoni riċenti ta' gvern ġdid, il-Marokk, li kien wera interess f’li jissieħeb fl-IJSG, qed iħalli l-kwistjoni tal-adeżjoni għal aktar tard. Pajjiżi importaturi kbar oħrajn bħall-Istati Uniti, il-Kanada u t-Turkija mhumiex membri tal-IJSG. Bħala tali, l-IJSG jista’ jitqies bħala organizzazzjoni reġjonali aktar milli bħala organizzazzjoni internazzjonali. Fid-dawl ta’dan ta’ hawn fuq, il-Kummissjoni ma tirrakkomandax li jinfetħu n-negozjati għat-tiġdid tat-termini ta’ referenza tal-IJSG. Sabiex tkompli tagħti s-sostenn tagħha fis-settur tal-ġuta, il-Kummissjoni tirrakkomanda li wieħed jiffoka fuq il-grupp intergovernattiv eżistenti dwar il-ġuta, il-kenaf u l-fibri relatati magħhom (l-IGG/JU), li hu mmexxi mill-FAO, bil-ħsieb li dan il-grupp jiġi ttrasformat f’bord internazzjonali għall-prodotti bażiċi. Ir-raġunijiet ewlenin huma dawn li ġejjin: · Fil-Komunikazzjoni "Agricultural Commodity Chains, Dependence and Poverty"[2], il-Kummissjoni tgħid li l-metodu bbażat fuq il-katina tal-valur huwa fundamentali biex tiġi żgurata l-parteċipazzjoni tal-bdiewa ż-żgħar u jitjieb id-dħul tagħhom. Mill-2005 ’l hawn, id-diviżjoni tal-FAO inkarigata mill-prodotti bażiċi u mill-kummerċ kisbet esperjenza komprensiva dwar il-metodu bbażat fuq il-katina tal-valur u diġà applikatha għal prodotti bażiċi oħrajn bħall-fibri ebsin. · Minħabba li hija diġà responsabbli għall-grupp intergovernattiv dwar il-fibri ebsin[3], il-FAO tista’ faċilment tisfrutta l-elementi komuni u s-sinerġiji li jeżistu bejn il-ġuta u l-fibri ebsin. · Jekk l-IJSG ma jibqax jeżisti, l-IGG/JU jista’ jintgħażel bħala bord internazzjonali għall-prodotti bażiċi. B’dan l-istejtus, jiġi fdat biex jibda u jissorvelja proġetti u biex jimmobilizza riżorsi sinifikanti mill-Fond Komuni għall-Prodotti Bażiċi kif ukoll mill-membri tal-FAO jew minn donaturi oħrajn. · Fir-rigward tal-parteċipazzjoni, il-gruppi intergovernattivi huma miftuħin għan-nazzjonijiet membri kollha tan-NU u ma jeħtieġu l-ebda proċess twil ta’ ratifika. Barra minn hekk, ġie ppruvat li l-għoti tal-attività tal-proġetti ta’ żvilupp lil grupp intergovernattiv għandu impatt akbar fuq ħidmet il-Grupp u fuq il-parteċipazzjoni tal-pajjiżi li qed jiżviluppaw. · It-tnaqqis tal-faqar u t-titjib tas-sigurtà alimentari huma l-għanijiet ewlenin tal-FAO. Meta wieħed iqis, min-naħa l-waħda, l-esperjenza estensiva tagħha fil-konsulenza lill-gvernijiet u fl-analiżi/l-abbozzar tal-linji politiċi u, min-naħa l-oħra, l-esperjenza tagħha fil-kamp, partikolarment mal-bdiewa u l-imprendituri ż-żgħar, jidher li l-FAO hija kapaċi torjenta l-linji politiċi lejn it-tnaqqis tal-faqar u tintegra t-tħassib tal-komunitajiet il-foqra fil-linji politiċi nazzjonali. Bħala membru tal-FAO, l-UE kapaċi tiżgura li l-miri tagħha jiġu kkunsidrati. 2. id-Dispożizzjonijiet eżistenti fil-qasam tal-proposta Il-Komunità aċċettat il-ftehim li jistabbilixxi lill-Grupp ta’ Studju Internazzjonali dwar il-Ġuta fil-15 ta' April 2002 fuq il-bażi tad-Deċiżjoni tal-Kunsill 2002/312/KE. 3. ir-Riżultati tal-konsultazzjonijiet mal-partijiet interessati u l-valutazzjonijiet tal-impatt Fi grupp ta’ ħidma tal-Kunsill dwar il-prodotti bażiċi (il-PROBA) tal-14 ta' Ġunju 2012, l-Istati Membri esprimew l-appoġġ tagħhom għall-proposta li ma jinfetħux in-negozjati għat-tiġdid tal-IJSG. 4. l-Elementi legali tal-proposta · Bażi legali L-Artikolu 207 (3) u (4) u l-Artikolu 218 (9) tat-Trattat dwar il-Funzjonament tal-Unjoni Ewropea · Sussidjarjetà Il-proposta taqa' fl-ambitu tal-kompetenzi esklużivi. · Proporzjonalità Mhux applikabbli · Għażla tal-istrument L-istrument propost: Deċiżjoni tal-Kunsill. 5. l-Implikazzjoni baġitarja Il-kontribuzzjoni annwali għall-baġit amministrattiv tal-IJSG tammonta għal EUR 310,000 (f’Lulju 2012). Il-fatt li wieħed jikkonċentra fuq il-FAO-IGG/JU mhu se jkollu l-ebda implikazzjoni finanzjarja, minħabba li l-ispejjeż kurrenti tal-FAO-IGG huma koperti mill-baġit ordinarju tal-FAO. L-UE fil-fatt se tiffranka EUR 310,000. Konklużjoni Fid-dawl ta’ dan ta' hawn fuq, il-Kummissjoni tipproponi li l-Kunsill jistabbilixxi l-pożizzjoni li ġejja f'isem l-Unjoni Ewropea, u li konsegwentement jawtorizza lill-Kummissjoni topponi l-ftuħ tan-negozjati għat-tiġdid tat-termini ta' referenza tal-IJSG. 2012/0277 (NLE) Proposta għal DEĊIŻJONI TAL-KUNSILL dwar il-pożizzjoni li għandha tittieħed mill-Unjoni Ewropea fil-Grupp ta’ Studju Internazzjonali dwar il-Ġuta fir-rigward tan-negozjar ta’ termini ta' referenza ġodda għal wara l-2014 IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(3) u (4), flimkien mal-Artikolu 218(9) tiegħu, Wara li kkunsidra l-proposta mill-Kummissjoni Ewropea, Billi: (1) Il-ftehim tal-2001 li jistabilixxi t-termini ta’ referenza tal-Grupp ta' Studju Internazzjonali dwar il-Ġuta ġie aċċettat f’isem il-Komunità Ewropea fil-15 ta’ April 2002 permezz tad-Deċiżjoni tal-Kunsill 2002/312/KE[4]. (2) It-termini ta’ referenza ta’ bħalissa jiskadu fit-30 ta' April 2014 u l-kwistjoni tal-ftuħ tan-negozjati għat-tiġdid ta’ dawn it-termini ta’ referenza se tiġi diskussa fil-15-il sessjoni tal-kunsill tal-Grupp ta' Studju Internazzjonali dwar il-Ġuta li se ssir f'Novembru 2012. (3) It-tiġdid tal-ftehim imsemmi hawn fuq mhuwiex fl-interess tal-Unjoni ADOTTA DIN ID-DEĊIŻJONI: Artikolu 1 Il-pożizzjoni tal-Unjoni fil-grupp ta’ Studju Internazzjonali dwar il-Ġuta tkun li tivvota kontra li jinfetħu n-negozjati għat-tiġdid tat-termini ta’ referenza għal wara l-2014. Artikolu 2 Il-Kummissjoni hija b'dan awtorizzata tesprimi din il-pożizzjoni fil-laqgħat tal-Kunsill tal-Grupp ta’ Studju Internazzjonali dwar il-Ġuta. Artikolu 3 Din id-Deċiżjoni tidħol fis-seħħ fil-ġurnata tal-adozzjoni tagħha. Magħmul fi Brussell, F’isem il-Kunsill Il-President [1] OJ L 112, 27.4.2002, p. 34; ma teżistix bil-Malti. [2] COM (2004)89 [3] Il-grupp intergovernattiv dwar il-fibri ebsin li għandu l-istejtus ta’ bord internazzjonali għall-prodotti bażiċi minħabba li m’hemm l-ebda organizzazzjoni internazzjonali inkarigata minn dan il-prodott bażiku. [4] OJ L 112, 27.4.2002, p. 34; ma teżistix bil-Malti.